Tone Tellevik Dahl

** Tone Tellevik Dahl** (født 25. mars 1970) er en norsk leder og tidligere politiker. Hun ble i juli 2020 ansatt som administrerende direktør i bransjeforeningen for private eiendomsaktører Norsk Eiendom. Mellom 1999 og 2020 var hun først og fremst kjent som politisk tillitsvalgt for Arbeiderpartiet i lokalpolitikken i Oslo, med fire år som Oslos byråd.

## Politisk arbeid
Hun har hatt en rekke tillitsverv i Oslo Arbeiderparti siden 1992. Hun har bla sittet i partistyret og vært mangeårig leder og nestleder av Sagene Torshov Arbeidersamfunn i mange år. Som student var hun i 1994 heltidsstillitsvalgt ved Studentparlamentet ved Universitetet i Oslo, og fra 1995 til 1996 var hun tillitsvalgt i Norsk Studentunion på heltid. Hun hadde også mange verv i Sosialdemokratisk Studentforbund i perioden 1993–1997, både sentralt og lokalt i Oslo.

Fra 1999 til 2007 var Tellevik Dahl leder for bydelsutvalget i bydel Sagene. Som BU-leder satt hun i styringsgruppen for *Handlingsprogrammet Oslo indre øst*. I bystyreperioden 2003–2007 var hun også varamedlem av Oslo bystyres kultur- og utdanningskomité. I perioden 2007–2011 var hun nestleder i Oslo bystyres byutviklingskomité. I Oslo bystyre 2011–2015 var hun komitéleder i Helse- og sosialkomiteen. Fra 2015 til 2017 var hun byråd for oppvekst og kunnskap i Oslo. I perioden 2017–2019 var hun byråd i Oslo, med eldre, helse og arbeid som ansvarsområde.

Dahl var styremedlem ved Ullevål universitetssykehus HF i fra 2006 til 2008, og var i perioden  2010–2014 styreleder i Norsk forening mot støy.

Hun var en av feministene bak et opprop for inkluderende kvinnekamp i 2020.

### Politiske verv i Oslo kommune
* 1999–2007: leder av bydelsutvalget i bydel Sagene
* 2003–2007: varamedlem i Kultur- og utdanningskomiteen
* 2007–2011: nestleder i Byutviklingskomiteen
* 2011–2015: komiteleder i Helse- og sosialkomiteen
* 2015–2017: byråd for oppvekst og kunnskap
* 2017–2019: byråd for eldre, helse og arbeid
* 2019–2020: bystyremedlem, medlem av byutviklingsutvalget (i prinsippet valgt fram til 2023)

## Utdanning og yrkesliv
Dahl er oppvokst i Skudeneshavn i Karmøy kommune. 

Hun tok *diplôme du [[baccalauréat]]* (tilsvarer avgangseksamen fra norsk videregående skole) i 1989 ved Lycée Alain Chartier i Bayeux. Hun studerte deretter ved Universitetet i Oslo, og er cand.mag. med fagene Vest-Europakunnskap, filosofi og fransk. 

I 1998 ble Dahl ansatt ved Universitetet i Oslo (UiO), fra 2006 som administrativ leder ved Biologisk institutt. Fra 2007 hadde hun permisjon fra UiO for å være heltidspolitiker i Oslo kommune. I perioden 2003–2011 var Tellevik Dahl engasjert som prosessveileder i Kommunenes Sentralforbund (KS). Frem til 2011 hadde hun ansvar for utviklingen og gjennomføringen av folkevalgtopplæringen av alle folkevalgte i Oslos 15 bydeler og i Oslo bystyre.

I juli 2020 ble hun ansatt som administrerende direktør i Norsk Eiendom, en bransjeforening for private eiendomsaktører i Norge som utvikler bolig- og næringseiendom, samt drifter og forvalter næringseiendom.

## Referanser


## Eksterne lenker
* Oversikt over representantene i Oslo bystyre 2011–2015 på Oslo bystyres nettsted
* Oversikt over representantene i Oslo bystyre 2019–2023 på Oslo bystyres nettsted
* Om Tone Tellevik Dahl på Oslo Arbeiderpartis nettsted (Arkivert side per 26. oktober 2022)